## Odluka o donošenju Programa pravne pomoći za saniranja posljedica katastrofe na području Vukovarsko-srijemske županije pogođenom poplavom

### NN 84/2014 (14.7.2014.), Odluka o donošenju Programa pravne pomoći za saniranja posljedica katastrofe na području Vukovarsko-srijemske županije pogođenom poplavom

VLADA REPUBLIKE HRVATSKE

1680

Na temelju članka 2. stavka 1. Zakona o saniranju posljedica katastrofe na području Vukovarsko-srijemske županije (»Narodne novine«, broj 77/2014) i članka 31. stavka 2. Zakona o Vladi Republike Hrvatske (»Narodne novine«, broj 150/2011),Vlada Republike Hrvatske je na sjednici održanoj 10. srpnja 2014. godine donijela

ODLUKU

O DONOŠENJU PROGRAMA PRAVNE POMOĆI ZA SANIRANJE POSLJEDICA KATASTROFE NA PODRUČJU VUKOVARSKO-SRIJEMSKE ŽUPANIJE POGOĐENOM POPLAVOM

I.

Donosi se Program pravne pomoći za saniranje posljedica katastrofe na području Vukovarsko-srijemske županije pogođenom poplavom (u daljnjem tekstu: Program), koji je sastavni dio ove Odluke.

II.

Sredstva potrebna za provedbu Programa osigurat će se u državnom proračunu Republike Hrvatske u skladu s člankom 4. Zakona o saniranju posljedica katastrofe na području Vukovarsko-srijemske županije.

III.

Zadužuje se Ministarstvo pravosuđa za provedbu Programa.

IV.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/14-04/282

Urbroj: 50301-09/09-14-2

Zagreb, 10. srpnja 2014.

Predsjednik

Zoran Milanović, v. r.

PROGRAM PRAVNE POMOĆI ZA SANIRANJE POSLJEDICA KATASTROFE NA PODRUČJU VUKOVARSKO-SRIJEMSKE ŽUPANIJE POGOĐENOM POPLAVOM

1. UVOD

Područje Vukovarsko-srijemske županije je tijekom svibnja 2014. pogođeno poplavom koja je svojim opsegom i intenzitetom ugrozila zdravlje i živote stanovnika poplavom pogođenih područja, imovinu i okoliš te onemogućila redovito odvijanje upravnih, sudskih i drugih pravnih poslova.

Vlada Republike Hrvatske je donijela Odluku o proglašenju katastrofe za područje Vukovarsko-srijemske županije, klase: 022-03/14-04/193, urbroja: 50301-01/02-14-1, od 20. svibnja 2014. godine.

Hrvatski sabor je na sjednici održanoj 18. lipnja 2014. godine donio Zakon o saniranju posljedica katastrofe na području Vukovarsko-srijemske županije, koji je objavljen u »Narodnim novinama« broj 77/2014 (u daljnjem tekstu: Zakon).

Zakonom se uređuje način i postupak donošenja programa, mjera i aktivnosti radi saniranja posljedica katastrofe proglašene na području Vukovarsko-srijemske županije koje je pogođeno poplavom, određuju se nadležna tijela i rokovi za postupanje te druga pitanja s tim u vezi, a s ciljem zaštite života i zdravlja ljudi, zaštite životinja, zaštite imovine, prava vlasništva, zaštite okoliša, prirodnih i gospodarskih dobara, kulturne baštine, kulturne infrastrukture, drugih prava i sloboda te stvaranja uvjeta za uspostavu normalnoga života i obavljanja gospodarskih, obrazovnih i kulturnih djelatnosti.

Ovim Programom se, sukladno odredbama članka 2. u vezi s odredbama glave 13. Zakona utvrđuje postojeće stanje i mjere koje je moguće poduzeti u svrhu što prikladnije, svrsishodnije i dostupnije pravne zaštite stanovnika poplavom zahvaćenih područja.

2. PODRUČJE NA KOJEM SE PROVODE MJERE

Mjere se provode sukladno Zakonu o saniranju posljedica katastrofe na području Vukovarsko-srijemske županije za mjesta Gunja u Općini Gunja, Rajevo Selo, Račinovci, Đurići i Posavski Podgajci u Općini Drenovci i Strošinci u Općini Vrbanja.

3. ANALIZA POSTOJEĆEG STANJA

U Uredu državne uprave u Vukovarsko-srijemskoj županiji (koji Ured obuhvaća sjedište ureda državne uprave u Vukovaru te Ispostavu Ilok, Ispostavu Otok, Ispostavu Vinkovci i Ispostavu Županja) za sada nije zabilježen povećan broj zahtjeva za odobravanje besplatne pravne pomoći (primarne i sekundarne pravne pomoći), kao niti povećan broj korisnika primarne pravne pomoći.

4. PRIJEDLOG MJERA, NAČIN I OPSEG PROVEDBE MJERA TE KRITERIJI ZA PROVEDBU

U cilju provedbe aktivnosti radi saniranja posljedica katastrofe proglašene na području Vukovarsko-srijemske županije i nastavka učinkovitijeg obavljanja upravnih, sudskih i drugih pravnih poslova Ministarstvo pravosuđa će kroz sustav sljedećih mjera omogućiti saniranje posljedica katastrofe.

Probacija

Nadležni probacijski ured može rasporediti osuđenika na rad za opće dobro u mjesto izvršavanja rada neovisno o udaljenosti od njegovog mjesta prebivališta, odnosno boravišta ako će biti raspoređen na poslove vezane uz saniranje posljedica katastrofe, uz prethodnu suglasnost osuđenika.

Osuđenike se nastoji rasporediti na rad za opće dobro vodeći računa da primjerena pravna osoba bude što bliže njihovom mjestu prebivališta odnosno boravišta, zbog ekonomičnosti i praktičnosti izvršavanja (troškovi prijevoza, gubitak vremena osobito ako osuđenik izvršava rad za opće dobro uz redoviti posao).

Na taj način omogućava se raspoređivanje osuđenika, uz njegovu suglasnost, na poslove uklanjanje posljedice štete čije je prebivalište daleko od mjesta rada, mogući je i višednevni neprekidni boravak u mjestu izvršavanja rada. Do sada je na poslovima neposrednog saniranja posljedica katastrofe rad za opće dobro izvršavalo 30 osuđenika, koji su bili smješteni u kampovima na poplavljenom području, u razdoblju od 30. svibnja do 23. lipnja 2014. godine. Rad za opće dobro izvršavan je u suradnji Državne uprave za zaštitu i spašavanje, Probacijskog ureda Osijek i Središnjeg ureda Sektora za probaciju.

Također, omogućava se osuđeniku odgoda ili prekid rada za opće dobro i dulje od 60 dana ako je utvrđeno da je šteta nastala kao posljedica katastrofe. Naime, u nastalim okolnostima iznimno velikih šteta, rok od 60 dana može biti nedovoljan da osuđenik ukloni posljedice štete pa je zakonski rok produžen dok uklanjanje posljedica štete traje. Trajanje odgode ili prekida određuje rješenjem nadležni probacijski ured, na temelju zamolbe osuđenika i utvrđenih činjenica (dokumentacija, izvid na teren i sl.), u okviru zakonom određenog roka.

Nadležni probacijski ured je onaj prema prebivalištu, odnosno boravištu osobe uključene u probaciju. U nastaloj situaciji, dio osoba uključenih u probaciju moguće će neko duže vrijeme stanovati na području nadležnosti drugog ureda, a da nisu u mogućnosti prijaviti boravište. Na taj način daje se nadležnost probacijskim uredima za izvršavanje probacijskih poslova prema privremenom mjestu stanovanja osobe uključene u probaciju, kada ona nije službeno prijavila boravište.

Prema potrebama, a sukladno navedenom uređenju, poduzet će se sljedeće mjere:

– prioritetno upućivanje na rad za opće dobro osuđenika koji prebivalištem ili boravištem gravitiraju području katastrofe na poslove neposrednog saniranja posljedica od poplave,

– upućivanje na rad za opće dobro osuđenika s cijelog područja Republike Hrvatske na poslove koji su posredno vezani uz saniranje posljedica od poplave, a koji bi se izvršavali na području prebivališta odnosno boravišta osuđenika,

– upućivanje na rad za opće dobro osuđenika s cijelog područja Republike Hrvatske na poslove koji su neposredno vezani uz saniranje posljedica od poplave, a koji bi se izvršavali na području katastrofe, pri čemu im je nužno osigurati smještaj za vrijeme trajanja rada.

Besplatna pravna pomoć

U cilju zaštite prava na pravično (pošteno) suđenje osobama s područja za koje je proglašena katastrofa osigurava se dostupnost pravne pomoći bez angažiranja sredstava koja su im u ovom trenutku nužno potrebna. Pretpostavka koja treba biti ostvarena za pružanje besplatne pravne pomoći jest da je zahtjev podnesen radi ostvarenja prava nastalih s osnova uklanjanja posljedica štete.

Ministarstvo pravosuđa kontaktirat će Ured državne uprave u Vukovarsko-srijemskoj županiji i ovlaštene udruge za pružanje primarne pravne pomoći koje djeluju na području Vukovarsko-srijemske županije i upoznati ih s planom mjera vezano za besplatnu pravnu pomoć te će u tom smislu ministar pravosuđa donijeti naputak o postupanju i djelovanju prema stanovnicima na tom području.

Od strane Ministarstva pravosuđa osigurat će se službenici koji će koordinirati i pružiti adekvatnu pomoć i informacije službenicima Ureda državne uprave u Vukovarsko-srijemskoj županiji kao i ovlaštenim udrugama za pružanje primarne pravne pomoći na tom području, a sve u cilju pružanja pravovremene i stručne pomoći građanima na poplavljenom području.

1. Prilikom provedbe Natječaja za financiranje projekata ovlaštenih udruga i pravnih klinika za pružanje primarne pravne pomoći posebno će se vrednovati projekti ovlaštenih udruga koji su usmjereni na pružanje pravne pomoći na području Vukovarsko-srijemske županije.

Ovlaštenim udrugama koje djeluju na poplavljenim području dat će se naputak da se prilikom pružanja primarne pravne pomoći strankama s područja pogođenog poplavom ne primjenjuje odredba članka 10. Zakona o besplatnoj pravnoj pomoći (»Narodne novine«, broj 143/2013), a koja propisuje pretpostavke za ostvarivanje primarne pravne pomoći.

Na navedeni način će se kroz djelovanje ovlaštenih udruga svim stanovnicima s područja pogođenih poplavom omogućiti pravna pomoć u postupcima koji se odnose na ostvarenje prava nastalih s osnova otklanjanja posljedica katastrofe izravnim obraćanjem udrugama u obliku:

a) opće pravne informacije,

b) pravnog savjeta,

c) sastavljanja podnesaka pred javnopravnim tijelima,

d) zastupanja u postupcima pred javnopravnim tijelima,

e) pravne pomoći u izvansudskom mirnom rješenju spora.

Uredu državne uprave u Vukovarsko-srijemskoj županiji dat će se naputak da strankama s područja pogođenih poplavom, ne primjenjujući odredbu članka 10. Zakona o besplatnoj pravnoj pomoći, pruži primarnu pravnu pomoć u obliku:

a) opće pravne informacije,

b) pravnog savjeta,

c) sastavljanja podnesaka pred javnopravnim tijelima.

2. Uredu državne uprave u Vukovarsko-srijemskoj županiji dat će se naputak da se prilikom odobravanja sekundarne pravne pomoći strankama s područja pogođenog poplavom ne primjenjuje odredba članka 13. Zakona o besplatnoj pravnoj pomoći, a koja propisuje pretpostavke za ostvarivanje sekundarne pravne pomoći te da se sukladno članku 14. stavku 2. Zakona o besplatnoj pravnoj pomoći troškovi nastali kao posljedica više sile (požar, potres, poplava i slično) smatraju objektivnim razlozima zbog kojih podnositelj zahtjeva ne može raspolagati ukupnim prihodima i imovinom.

Na navedeni način bi se svim stanovnicima s područja pogođenih poplavom omogućila sekundarna pravna pomoć u postupcima koji se odnose na ostvarenje prava nastalih s osnova otklanjanja posljedica katastrofe u obliku:

a) pravnog savjeta,

b) sastavljanja podnesaka u postupku zaštite prava radnika pred poslodavcem,

c) sastavljanja podnesaka u sudskim postupcima,

d) zastupanja u sudskim postupcima,

e) pravne pomoći u mirnom rješenju spora,

f) oslobođenja od plaćanja troškova sudskog postupka,

g) oslobođenje od plaćanja sudskih pristojbi.

Središnje državno tijelo će u slučaju povećanog opsega posla privremeno premjestiti svoje državne službenike u nadležni ured državne uprave radi pružanja primarne pravne pomoći na tom području, kao i omogućavanja donošenja odluke kod pružanja sekundarne prave pomoći.

Ujedno će Ministarstvo pravosuđa izraditi letak radi informiranosti i mogućnosti korištenja sustava besplatne pravne pomoći potencijalnim korisnicima besplatne pravne pomoći.

Ovršni postupak i postupak osiguranja

Nadležnim sudovima uputit će se okružnica o provedbi mjera iz njihove nadležnosti i djelokruga radi saniranja posljedica katastrofe na području Vukovarsko-srijemske županije koje je pogođeno poplavom.

Za vrijeme provedbe mjera nije dopušteno pokretanje ovršnog postupka i postupka osiguranja protiv fizičke osobe koja je na dan donošenja odluke o proglašenju katastrofe imala prebivalište, kao i da nije dopušteno pokretanje ovršnog postupka i postupka osiguranja protiv pravne osobe koja je na dan donošenja odluke o proglašenju katastrofe imala sjedište i obavljala je svoju djelatnost na području za koje je proglašena katastrofa.

Osoba koja je na dan donošenja odluke o proglašenju katastrofe imala prebivalište na području za koje je proglašena katastrofa može podnijeti prijedlog sudu za odgodu ovršnog postupka i postupka osiguranja. Sud je po takvom prijedlogu dužan u roku od osam dana donijeti odluku kojom će odgoditi postupak ovrhe i osiguranja koji je u tijeku.

Pravna osoba koja je na dan donošenja odluke o proglašenju katastrofe imala sjedište i obavljala svoju djelatnost na području za koje je proglašena katastrofa, ovlaštena je također podnijeti prijedlog sudu za odgodu ovršnog postupka i postupka osiguranja, a sud je po takvom prijedlogu dužan u roku od osam dana donijeti odluku kojom će odgoditi postupak ovrhe i osiguranja koji je u tijeku.

Postupak ovrhe i osiguranja sud će nastaviti po službenoj dužnosti nakon okončanja provedbe mjera radi saniranja posljedica katastrofe.

Na taj način se osigurava privremena obustava prisilnog ostvarenja tražbine i provedba osiguranja tražbina protiv osoba koje imaju prebivalište ili sjedište na području za koje je proglašena katastrofa, sve do provedbe mjera za uklanjanje posljedica štete. Jedina pretpostavka koja treba biti ispunjena da bi sud odgodio ovrhu ili osiguranje jest podnošenje prijedloga od strane ovršenika odnosno protivnika osiguranja. Dužnost je suda o prijedlogu odlučiti u roku od osam dana od podnošenja prijedloga.

Za napomenuti je da tijekom odgode nije dopušteno poduzimati radnje kojima se ovrha odnosno osiguranje provodi.

Za vrijeme provedbe mjera radi saniranja posljedica katastrofe na području Vukovarsko-srijemske županije koje je pogođeno poplavom, od ovrhe su izuzeti svi iznosi naknada koje je, kao pomoć za ublažavanje i uklanjanje posljedica katastrofe, dobila osoba koja je na dan donošenja odluke o proglašenju katastrofe imala prebivalište na području za koje je proglašena katastrofa.

Također, za vrijeme provedbe mjera radi saniranja posljedica katastrofe na području Vukovarsko-srijemske županije koje je pogođeno poplavom, od ovrhe su izuzeti svi iznosi naknada koje je, kao pomoć za ublažavanje i uklanjanje posljedica katastrofe, dobila pravna osoba koja je na dan donošenja odluke o proglašenju katastrofe imala sjedište i obavljala svoju djelatnost na području za koje je proglašena katastrofa.

U cilju dobrobiti i zaštite, izuzimaju se od ovrhe svi iznosi naknade koje je ovršenik koji ima prebivalište ili sjedište na području za koje je proglašena katastrofa dobio kao pomoć za ublažavanje i uklanjanje posljedica katastrofe.

Kamate

Na obveze fizičke osobe koja je na dan donošenja Odluke o proglašenju katastrofe na području Vukovarsko-srijemske županije imala prebivalište na području za koje je proglašena katastrofa, kamate koje su propisane odredbama Zakona o obveznim odnosima (»Narodne novine«, broj 35/2005, 41/2008 i 125/2011) ne teku od donošenja Odluke o proglašenju katastrofe.

Od donošenja Odluke o proglašenju katastrofe na području Vukovarsko-srijemske županije kamate ne teku ni na obveze pravne osobe koja je na dan donošenja Odluke o proglašenju katastrofe imala sjedište i obavljala svoju djelatnost na području za koje je proglašena katastrofa.

Na ovaj način, osobe suočene sa znatnim materijalnim gubicima zbog događaja uzrokovanih katastrofom zaštićuju se od daljnjih materijalnih gubitaka tako da se određuje da do provedbe mjera za uklanjanje posljedica štete na njihove obveze, o čemu će odluku donijeti tijelo koje ovlasti Vlada Republike Hrvatske, ne teku kamate.

U cilju što kvalitetnijeg upoznavanja građana s pravnim normama, Ministarstvo pravosuđa će izraditi letak s osnovnim informacijama o njihovim pravima.

Zastara

Zastara ne teče u obveznim odnosima u kojima je vjerovnik ili dužnik fizička osoba koja je na dan donošenja odluke o proglašenju katastrofe imala prebivalište na području za koje je proglašena katastrofa, za vrijeme provedbe mjera radi saniranja posljedica katastrofe.

Također, zastara ne teče u obveznim odnosima u kojima je vjerovnik ili dužnik pravna osoba koja je na dan donošenja odluke o proglašenju katastrofe imala sjedište i obavljala svoju djelatnost.

Zastara koja je počela teći prije nego što je započela provedba mjera radi saniranja posljedica katastrofe, nastavlja teći okončanjem provedbe mjera za uklanjanje posljedica štete. Vrijeme koje je isteklo prije zastoja računa se u zakonom određen rok za zastaru.

Zastara će početi teći nakon okončanja provedbe mjera radi saniranja posljedica katastrofe.

Zbog vrlo specifične situacije uzrokovane katastrofom nije prihvatljivo poticati vjerovnika na naplatu tražbine niti kažnjavati na način da njegova tražbina zastari. Stoga se ukazuje opravdanim petrificirati zastaru ne poništavajući vrijeme koje je do tada proteklo i koje se nastavlja kada prestanu okolnosti koje su je uzrokovale, odnosno kada se provedu mjere kojima se u potpunosti uklanjaju posljedice štete.

Parnični postupci

Stranka u parničnom postupku koja je na dan donošenja odluke o proglašenju katastrofe imala prebivalište ili sjedište i obavljala djelatnost na području za koje je proglašena katastrofa može zatražiti od suda da zastane s postupkom, iako nisu ispunjene pretpostavke propisane odredbama Zakona o parničnom postupku (»Narodne novine«, br. 53/91, 91/92, 58/93, 112/99, 88/2001, 117/2003, 88/2005, 02/2007, 84/2008, 123/2008, 57/2011, 148/2011 i 25/2013). Odluku kojom će odrediti zastoj postupka sud je u obvezi donijeti u roku od osam dana od dana podnošenja prijedloga.

Tako određen zastoj postupka trajat će do okončanja provedbe mjera radi saniranja posljedica katastrofe, nakon čega će sud nastaviti postupak po službenoj dužnosti.

Uzimajući u obzir postojanje specifičnih okolnosti koje otežavaju poduzimanje procesnih radnji u postupku pred sudom, omogućava se strankama da od suda zatraže zastoj postupka sve dok takve okolnost traju.

Nadalje, određuje se i potreba hitnog postupanja suda u parničnom postupku u slučajevima kada stranka koja je na dan donošenja odluke o proglašenju katastrofe imala prebivalište ili sjedište i obavljala svoju djelatnost na području za koje je proglašena katastrofa, podnese prijedlog sudu za hitno postupanje.

Ako se ukaže potrebnim, ministar pravosuđa će, sukladno odredbi članka 16. stavka 3. Zakona o sudovima (»Narodne novine«, broj 28/2013), donijeti odluku o održavanju sudbenih dana u mjestima pogođenim poplavom. Također, ministar pravosuđa će, prema potrebama, na temelju odredbe članka 108. stavka 6. Zakona o sudovima sudske službenike premjestiti na rad u drugi sud.

Sudske pristojbe

Odredba članka 1. Zakona o sudskim pristojbama (»Narodne novine«, br. 74/95, 57/96, 137/2002, 26/2003, 125/2011, 112/2012 i 157/2013) propisuje da se u postupku pred sudovima plaćaju sudske pristojbe po odredbama tog Zakona i u visini utvrđenoj Tarifom sudskih pristojbi koja je njegov sastavni dio.

U cilju provedbe mjera u sudskim postupcima stranka koja je na dan donošenja odluke o proglašenju katastrofe imala prebivalište ili sjedište i obavljala svoju djelatnost na području za koje je proglašena katastrofa, a na čiji se zahtjev ili u čijem se interesu poduzimaju radnje u sudskim postupcima koji se vode radi ostvarenja prava nastalih radi saniranja posljedica katastrofe proglašene na području Vukovarsko-srijemske županije koje je pogođeno poplavom, oslobođena je plaćanja sudskih pristojbi propisanih odredbama zakona kojim se uređuju sudske pristojbe, u visini utvrđenoj Tarifom sudskih pristojbi.

Uz okružnicu o mjerama iz sudske nadležnosti i djelokruga radi saniranja posljedica katastrofe na području Vukovarsko-srijemske županije koje je pogođeno poplavom, Ministarstvo pravosuđa će sudovima uputiti zahtjev za statističko praćenje i kvartalno izvještavanje o broju predmeta u kojima je podnesen zahtjev za oslobođenje od plaćanja sudskih pristojbi, broju predmeta u kojima je oslobođenje odobreno te iznosi sudskih pristojbi kojih su podnositelji zahtjeva oslobođeni.

Upravni postupak

Nadležna upravna tijela upoznat će se o provedbi mjera iz njihove nadležnosti i djelokruga radi saniranja posljedica katastrofe na području Vukovarsko-srijemske županije koje je pogođeno poplavom.

Kada je Ministarstvo pravosuđa nadležno za rješavanje u upravnim stvarima, ministar pravosuđa će na zahtjev stranke koja je na dan donošenja odluke o proglašenju katastrofe imala prebivalište ili sjedište i obavljala svoju djelatnost na području za koje je proglašena katastrofa, a na čiji se zahtjev ili u čijem se interesu poduzimaju radnje u upravnim postupcima, donijeti odluku o hitnom rješavanju.

Naime, odredba članka 2. Zakona o općem upravnom postupku (»Narodne novine«, broj 47/2009) propisuje da se upravnom stvari smatra svaka stvar u kojoj javnopravno tijelo u upravnom postupku rješava o pravima, obvezama ili pravnim interesima fizičke ili pravne osobe ili drugih stranaka neposredno primjenjujući zakone, druge propise i opće akte kojima se uređuje odgovarajuće upravno područje. Upravnom stvari smatra se i svaka stvar koja je zakonom određena kao upravna stvar.

Predložena mjera usmjerena je na hitno rješavanje upravnih stvari radi omogućavanja bržeg ostvarivanja prava iz upravnih postupka, jer iz odredbi Zakona o općem upravnom postupku proizlazi da se upravni postupci rješavaju po redoslijedu zaprimanja u središnje državno tijelo.

Državni službenici

Upravo radi efikasnijeg i bržeg rješavanja upravnih poslova predviđena je mogućnost privremenog premještaja državnog službenika na odgovarajuće radno mjesto u drugo nadležno javnopravno tijelo za obavljanje privremenih poslova ili poslova čiji se opseg privremeno povećao, a koji poslovi nisu u opisu poslova radnog mjesta na koje je raspoređen, neovisno o broju izvršitelja utvrđenom u uredbi o unutarnjem ustrojstvu i pravilniku o unutarnjem redu državnoga tijela.

U slučaju potrebe može se uputiti na rad u državnu službu i osobe zaposlene u jedinici lokalne i područne (regionalne) samouprave ili pravnoj osobi s javnim ovlastima u Republici Hrvatskoj, a radi obavljanja poslova koji zahtijevaju posebne vještine i stručno iskustvo.

Središnje državno tijelo ujedno će, u slučaju potrebe i povećanog opsega posla, osigurati svoje prostorije za obavljanje poslova u svrhu provedbe mjera iz ovog Programa, kao i mogućnost privremenog premještaja državnih službenika i zaposlenih osoba u jedinicama lokalne i područne (regionalne) samouprave ili pravnim osobama s javnim ovlastima u središnje državno tijelo.

Po zaprimanju relevantnih podataka o potrebi privremenog premještaja državnih službenika i zaposlenih osoba u nadležna javnopravna tijela, potrebna radna mjesta će se popuniti raspoloživim državnim službenicima i zaposlenim osobama iz drugih javnopravnih tijela ili pravnih osoba s javnim ovlastima.

5. REDOSLIJED I ROKOVI PROVEDBE MJERA

U slučaju da dođe do povećanja privremenih poslova ili poslova čiji se opseg privremeno povećao u nadležnim javnopravnim tijelima privremeno će se popuniti ta radna mjesta.

6. NADLEŽNA TIJELA ZA KOORDINACIJU I NOSITELJI IZVRŠENJA POJEDINIH MJERA

Tijelo zaduženo za provedbu ovog Programa je Ministarstvo pravosuđa, a druga državna tijela i subjekti određeni odredbama Zakona o sudovima, Zakona o općem upravnom postupku i Zakona o besplatnoj pravnoj pomoći dužna su na zahtjev Ministarstva pravosuđa staviti na raspolaganje prostorne i ljudske kapacitete.

7. PROCJENA POTREBNIH FINANCIJSKIH SREDSTAVA I IZVORA

Ministarstvo pravosuđa potrebne rashode nije planiralo u Državnom proračunu Republike Hrvatske za 2014. godinu te je iste potrebno osigurati rebalansom ili preraspodjelom Državnog proračuna.

U trenutku izrade Programa nije moguće precizno odrediti ukupna novčana sredstva koja će eventualno biti potrebna za njegovu provedbu, s obzirom da Ministarstvo pravosuđa ne raspolaže točnim podacima o broju osoba kojima će biti potrebna besplatna pravna pomoć na području za koje je proglašena katastrofa, podatke o privremenim poslovima ili poslovima čiji se opseg privremeno povećao u nadležnim javnopravnim tijela, a radi se o postupcima u kojima stranke imaju prebivalište ili sjedište i obavljaju svoju djelatnost na području pogođenom poplavom, kao ni podatke o sudskim postupcima koji se vode za ostvarenje prava nastalih radi saniranja posljedica katastrofe.

84 14.07.2014 Odluka o donošenju Programa pravne pomoći za saniranja posljedica katastrofe na području Vukovarsko-srijemske županije pogođenom poplavom

Odluka, NN 84/2014-1680